SK Úradný vestník Európskej únie C 312/26

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 312/15

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„REQUEIJÃO DA BEIRA BAIXA“

ES č.: PT-PDO-0005-0847-10.01.2011

CHZO ( ) CHOP ( X )

1. Názov

„Requeijão da Beira Baixa“

2. Členský štát alebo tretia krajina

Portugalsko

3. Opis poľnohospodárskeho výrobku alebo potraviny

3.1. Druh výrobku

Trieda 1.4 – Iné výrobky živočíšneho pôvodu (vajcia, med, rôzne mliečne výrobky okrem masla atď.)

3.2. Opis výrobku, na ktorý sa vzťahuje názov uvedený v bode 1

„Requeijão da Beira Baixa“ sa vyrába zrážaním alebo koaguláciou prostredníctvom ohrievania laktoalbumínu a laktoglobulínu nachádzajúcich sa v srvátke, ktorá vzniká ako vedľajší produkt pri výrobe syrov Queijos da Beira Baixa (Queijo de Castelo Branco CHOP, Queijo Amarelo da Beira Baixa CHOP, Queijo Picante da Beira Baixa CHOP) a získava sa vo vymedzenej zemepisnej oblasti. Ide o čerstvý, nefermentovaný výrobok.

3.2.1. Chemické vlastnosti

Ide o výrobok heterogénneho zloženia, keďže sa vyrába z mlieka dvoch druhov prežúvavcov (oviec a kôz) a z rôznych druhov syra vyrábaných rôznymi postupmi.

Obsah vody: 60 % – 70 %

Celkový obsah tuku: 14 – 19 g/100 g výrobku

Celkový obsah bielkovín: 10 – 13 g/100g výrobku

Popol: 1,4 – 1,8 g/100 g výrobku

3.2.2. Fyzikálne vlastnosti

Tvar: „Requeijão da Beira Baixa“ má tvar zrezaného kužeľa a charakteristický prepletaný vzor tradičných prútených alebo plastových košíkov, do ktorých sa hmota umiestňuje na scedenie. Hmotnosť každého kusa sa pohybuje v rozmedzí od 150 do 400 gramov.

Štruktúra: Výrobok sa ponúka bez kôrky. Hmota je mäkká a má svetlú, zrnitú štruktúru; je možné ju krájať alebo natierať, ľahko sa krája a má bielu farbu.

Chuť a aróma: Výrobok má sladkú, mliečnu chuť a príjemnú vôňu. V ústach sa ľahko rozpúšťa.

3.3. Suroviny (len pri spracovaných výrobkoch)

„Requeijão da Beira Baixa“ sa vyrába zo srvátky, ktorá vzniká ako vedľajší produkt výroby syrov Queijos da Beira Baixa. Pridáva sa do nej pitná voda a surové ovčie alebo kozie mlieko pochádzajúce zo zemepisnej oblasti vymedzenej ďalej.

Voda spolu s ovčím a kozím mliekom môžu tvoriť až 10 % celkového objemu použitej srvátky.

3.4. Krmivo (len pri výrobkoch živočíšneho pôvodu)

Jediným možným systémom výroby je tradičné extenzívne pasenie menších skupín zvierat, ktoré počas celého roka trávia väčšinu dňa na pastve a večer sa vracajú do maštale, kde sú dojené a prenocujú (aspoň v zime). Zvieratá sa kŕmia výlučne prírodným krmivom alebo krmivom obohateným o druhy kŕmnych rastlín prispôsobených pôdnym a klimatickým podmienkam regiónu, čo má vplyv na extenzívny chov. V obdobiach nedostatku sa dopĺňa uskladneným krmivom (senom a slamou), ktoré sa zhromažďuje výhradne v zemepisných oblastiach výroby, ktoré sú vymedzené v bode 4.

3.5. Špecifické kroky výroby, ktoré sa musia uskutočniť v označenej zemepisnej oblasti

„Requeijão da Beira Baixa“ je vedľajší produkt, ktorý vzniká pri výrobe syrov Queijos da Beira Baixa CHOP v rovnakej zemepisnej oblasti.

Hoci sa „Requeijão da Beira Baixa“ vyrába pri vysokých teplotách, vysoký obsah bielkovín, laktózy a vody spôsobuje zvýšenie množstva mikroorganizmov počas fázy manipulácie po výrobe. Takéto kvalitatívne a kvantitatívne zmeny mikroflóry majú za následok zmeny fyzikálnych a chemických vlastností výrobku, od ktorých sa priamo odvíja úspech či neúspech u konečného spotrebiteľa.

Z toho vyplýva, že celý proces výroby „Requeijão da Beira Baixa“ sa odohráva v tej istej výrobnej prevádzke ako výroba Queijos da Beira Baixa CHOP, a teda aj v rovnakej zemepisnej oblasti. V opačnom prípade by v dôsledku rôznych krokov pri manipulácii došlo k negatívnemu ovplyvneniu kvality a autenticity, ktorá by bola v rozpore so záujmami výrobcov a spotrebiteľov.

3.6. Špecifické pravidlá krájania, strúhania, balenia atď.

Hoci sa „Requeijão da Beira Baixa“ vyrába pri vysokých teplotách, vysoký obsah bielkovín, laktózy a vody spôsobuje zvýšenie množstva mikroorganizmov počas fázy manipulácie po výrobe. Takéto kvalitatívne a kvantitatívne zmeny mikroflóry majú za následok zmeny fyzikálno-chemických vlastností výrobku, od ktorých sa priamo odvíja úspech či neúspech u konečného spotrebiteľa.

Z tohto dôvodu musia byť materiály, ktoré sa používajú na balenie výrobku „Requeijão da Beira Baixa“ alebo ktoré s ním prichádzajú do kontaktu, vo vzťahu k obsahu neškodné a inertné. Výrobok je možné baliť vákuovo aj všetkými inými spôsobmi balenia, ktoré sú preukázateľne zárukou dodržania podmienok potrebných na uchovanie výrobku a jeho celkovej kvality.

Okrem toho, aby sa predišlo opakovanej manipulácii s výrobkom, ktorá by mohla spôsobiť zhoršenie kvality, výrobok možno zabaliť až vtedy, keď sa dostane do oblasti, ktorá je uvedená v bode 4.

3.7. Špecifické pravidlá označovania

Okrem dodržiavania právnych požiadaviek týkajúcich sa označovania sa na etikete výrobku musí uvádzať toto logo:

4. Stručné vymedzenie zemepisnej oblasti

Zemepisná oblasť výroby surovín, spracovania a balenia je rovnaká ako zemepisná oblasť výroby syrov Queijos de Beira Baixa. Ide o okresy (concelhos) Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei, Vila Velha de Ródão a obce (freguesias) Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso a Vales do Rio v okrese Covilhã.

5. Súvislosť so zemepisnou oblasťou

5.1. Špecifickosť zemepisnej oblasti

Tradičné systémy extenzívneho pasenia, ktoré sú typické pre predmetný región, úzko súvisia s prevažujúcimi klimatickými a pôdnymi podmienkami, ktoré do veľkej miery ovplyvňujú rast druhov kŕmnych rastlín. Pre klímu v regióne sú typické vysoké priemerné ročné teploty, dlhé, horúce a suché letá a mierne zimy s relatívne nízkym priemerným úhrnom zrážok a zriedkavým výskytom mrazov. Suché podnebie je dominantnou črtou, ktorá je výraznejšia zo severu na juh a zo západu na východ.

Prírodné pastviny na piesočnatej pôde tvoria trávy, ktoré sa rýchlo rozmnožujú a rozrastajú (Agrostias, Poa atď.) a jednoročných strukovín s vyššou nutričnou hodnotou (Ornitopus, T. Cherleri, T. Arvense atď.). Miestne pastviny na sypkých pôdach žulového pôvodu, zložené z jednoročných tráv s pomalým rastom (Vulpia, Periballia) a niektorých strukovín s nízkou nutričnou hodnotou (Trifolium angustifolium a T. Stellatum) sa vyznačujú nízkou kvalitou a výnosnosťou. Na pôdach bridlicového pôvodu so schopnosťou dobre zadržiavať vodu sa nachádzajú pastviny prijateľnej kvality, na ktorých prevažujú jednoročné trávy – veľmi často ide o mätonohy (Lolium spp.). Strukoviny sú vo všeobecnosti hodnotnými kŕmnymi rastlinami (Trifolium spp. a Ornithopus).

Vzhľadom na túto rôznorodosť je zrejmé, že povesť výrobku „Requeijão da Beira Baixa“ sa sčasti zakladá na skúsenostiach celých generácií výrobcov, ktorí sú aj napriek istej heterogénnosti surovín podmienenej rozličnými faktormi (napríklad ročné obdobie, živočíšny druh produkujúci mlieko, použitá technológia a druh syrov, z ktorých sa získava srvátka) schopní zachovávať jednotný kvalitatívny a chuťový štandard.

5.2. Špecifickosť výrobku

Špecifickosť výrobku a jeho vlastností vyplýva z použitých surovín a zo spôsobu ich získavania a ako už bolo uvedené, vo veľkej miere aj z generáciami prevereného postupu a skúseností, vďaka ktorým sa podarilo výrobok zachovať.

„Requeijão da Beira Baixa“ sa vyrába zo srvátky, ktorá je vedľajším produktom výroby syrov Queijos da Beira Baixa v rovnakej oblasti. Srvátka sa scedí, čím sa odstráni zvyšok tvarohu, a pokiaľ sa v mlieku vytvorí soľ, pridáva sa voda. Srvátka sa následne ohreje na teplotu 80 – 90 °C a nepretržite sa pomaly mieša, až kým nedôjde ku koagulácii, ktorá sa prejavuje tvorbou vločiek, ktoré z dôvodu nízkej hustoty vyplávajú na povrch. Vtedy sa zníži teplota a miešanie sa preruší až do chvíle tesne pred varom. Táto fáza trvá 15 – 30 minút. S cieľom získať väčšie množstvo a dosiahnuť vyššiu hustotu výslednej masy sa zvykne tesne pred varom pridávať malé množstvo ovčieho alebo kozieho mlieka. Napokon sa pomocou dierovanej naberačky masa vyberie z nádoby, v ktorej došlo ku koagulácii, a umiestni sa do prútených alebo plastových košíkov s cieľom získať požadovaný tvar, veľkosť a konzistenciu. Tieto postupy sú výsledkom dlhoročnej práce na výrobku v danom regióne, vďaka ktorým sa v tomto regióne vyvinula charakteristická konzistencia, tvar a veľkosť výrobku.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Ovčie a kozie mlieko určené na výrobu syrov Queijos da Beira Baixa, z ktorého sa získavajú suroviny na výrobu „Requeijão da Beira Baixa“, môže pochádzať iba z chovov, ktoré sa nachádzajú v zemepisnej oblasti výroby. Systémom výroby je tradičné extenzívne pasenie menších skupín zvierat, ktoré trávia väčšinu dňa na pastve a večer sa vracajú do maštale, kde sú dojené a prenocujú (aspoň v zime).

Základom krmiva je teda prírodné krmivo alebo krmivo obohatené o druhy kŕmnych rastlín prispôsobených pôdnym a klimatickým podmienkam regiónu. V regióne je naďalej bežné pestovanie kŕmnych rastlín na produkciu sena a používania sena z druhej kosby na výkrm. Preto má mlieko oviec a kôz, ktoré sa pasú v tomto regióne, osobitné vlastnosti, ktoré ho spájajú s touto oblasťou a so spôsobom chovu oviec a kôz.

Vďaka týmto zemepisným a ľudským faktorom nadobudol výrobok osobitné vlastnosti, ktoré sa v spojení s technikami a znalosťami predkov zdedenými z múdrosti odovzdávanej z generácie na generáciu vyformovali tak, že aj dnešné výrobné a baliace postupy umožňujú výrobu špecifických výrobkov, ktoré spotrebitelia rozpoznajú a ktoré sa označujú názvom regiónu pôvodu.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

http://www.dgadr.pt/images/docs/val/dop_igp_etg/Valor/CE_Requeijao_BB.pdf

(1) Ú. v EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Porovnaj poznámku pod čiarou 2.